Rijeka, 11. ožujka 2020.g.

**PRIOPĆENJE ZA MEDIJE**

**ODGOĐENI PORIN, RIJEČKI FILMSKI FESTIVAL I MEĐUNARODNA KONFERENCIJA**

**S ciljem prevencije širenja zaraze korona virusom, Rijeka 2020 i partneri s kojima ova tvrtka provodi program Europske prijestolnice kulture, do daljnjega odgađaju manifestacije Porin, Riječki filmski festival, a otkazana je i međunarodna konferencija Uloga kulturne baštine u socioekonomskom razvoju i očuvanju demokratskih vrijednosti.**

Odluke su donesene u skladu s preporukama nadležnih službi o odgodi svih manifestacija na kojima bi se okupilo preko 1000 ljudi odnosno preporuke vezane uz ograničavanje putovanja u i iz inozemstva.

Manifestacija Porin odgođena je budući da je za očekivati da bi u zatvorenom prostoru okupila preko 1000 ljudi, a Riječki filmski festival i spomenuta konferencija prvenstveno jer se radi o manifestacijama s međunarodnim sudjelovanjem i nemogućnosti putovanja i dolaska ljudi iz inozemstva.

Što se tiče ostalih manifestacija, u narednom periodu nema predviđenih događanja koja bi podrazumijevala okupljanje preko 1000 ljudi već samo manjih manifestacija i te se manje manifestacije za sada ne odgađaju. Jasno, ukoliko bude potrebe, ta će se odluka mijenjati, temeljem odluka i preporuka nadležnih službi.

Također, u suradnji s partnerima s kojima se provodi program Europske prijestolnice kulture, u svim prostorima u kojima se provodi program, osigurava se primjerena higijena prostora i dodatna sredstva za pranje i dezinfekciju.

Unaprijed zahvaljujem na objavi.

Rijeka 2020

Odnosi s medijima – Iva Balen

[iva.balen@rijeka2020.eu](mailto:iva.balen@rijeka2020.eu), M. 0993125489